Hald
Hald, hovedgård ved Hald Sø 7 km SV for Viborg. Hald har bl.a. tilhørt kronen, kirken og skiftende slægter, siden 1946 staten som følge af en værnemagerdom.
Det første Hald, efter en usikker tradition kaldet Brattingsborg, opførtes i 1300-t. og lå på et dobbeltvoldsted øst for den nuværende hovedbygning.

Gammelhald, det andet Hald, lå ved søbredden vest herfor; det blev skænket til bispesædet i Viborg af dronning Margrete 1.
Det tredje Hald blev opført 1528 for Viborgbispen Jørgen Friis på en krumodde i Hald Sø; høje, brede volde omgiver den store borgplads med rester af murværk og et svært murstenstårn, til dels rekonstrueret.
Det fjerde Hald opførtes i begyndelsen af 1700-t. syd for den nuværende hovedbygning, da bispeborgen blev anset for ubeboelig.
Den nuværende hovedbygning, kaldet det femte Hald, er opført 1798 for Ove Høegh-Guldberg og består af to lave fløje på hver sin side af en tårnbygning i tre etager, der var opført som portfløj i 1789. De to pavilloner i parken er sikkert opført efter 1795.
Hovedbygningen anvendes bl.a. til møde- og kursusvirksomhed, godset udgør en del af Fussingø Statsskovdistrikt.